Közlemény

óvodai beíratásról

*Tisztelt Szülők!*

# A nevelési-oktatási intézmények működéséről és a köznevelési intézmények névhasználatáról szóló 20/2012. (VIII.31.) EMMI rendelet (továbbiakban: Rendelet) 20. § (1) bekezdése alapján az óvodai beiratkozás idejéről, az erről való döntés és a jogorvoslat benyújtásának határidejéről az alábbi közleményt tesszük közzé.

Üllő Város Önkormányzatának Köznevelési, Közművelődési, Ifjúsági és Sport Bizottsága meghatározta a 2020/2021. nevelési évre történő óvodai beíratás időpontját az alábbiak szerint:

A Humán Szolgáltató Központ intézményegységeiként működő valamennyi óvodában a beíratás ideje:

 **2020. április 22. (szerda) 8,00-18,00 óráig**

Pót-beíratás: **2020. április 29. (szerda) 8,00-12,00 óráig**

**Mit kell tudni a beiratkozásról?**

Az Oktatási Hivatal április 16-áig értesítést küld azon **gyermek lakcímére**, akiknek a tárgyévben óvodáztatási kötelezettsége megkezdődik. **(**Nkt 45.§(8))

**Az óvodába, a 3 éves, illetve annál idősebb gyermek vehető fel(** Nkt. 49. § (1)bek.)– Köznevelési törvényben foglalt kivétellel. A szülő gyermeke óvodai felvételét, átvételét bármikor kérheti, a gyermekek felvétele folyamatos **férőhely függvényében**.

Az óvoda **nem köteles**, de felveheti azt a gyermeket is, aki a harmadik életévét augusztus 31 után **fél éven belül** tölti be, feltéve, hogy minden Üllőn lakóhellyel, ennek hiányában tartózkodási hellyel rendelkező három éves és annál idősebb gyermek óvodai felvételi kérelme teljesíthető (Nkt. 8. § (1) bek.) és **van hely az óvodában**.

**Az óvodába a 2020/2021-es nevelési évre a 2017. augusztus 31-ig született azon gyerekek beíratása kötelező, akik óvodai jogviszonnyal még nem rendelkeznek**

**A szülő** az óvodai nevelésben történő részvételre jogszabály alapján kötelezett gyermekét **köteles beíratni a** települési önkormányzat által közzétett **közleményben meghatározott időpontban,** vagy **felmentést kérni. Ennek teljesítéséért a szülő felelős (Nkt. 72. § (1) bek.).**

A jelenleg bölcsődében elhelyezett gyermekekre vonatkozó igényt is be kell jelenteni.

**A kötelező óvodai nevelés korai fejlesztésben és gondozásban is teljesíthető. /Nkt.8.§(4)/**

Az intézmény köteles felvenni, átvenni azt a gyermeket, aki életvitelszerűen az óvoda körzetében lakik (kötelező felvételt biztosító óvoda). A gyermeket elsősorban abba az óvodába kell felvenni, átvenni, amelynek **körzetében** lakik vagy ahol szülője dolgozik.

 [A körzethatárokat megtekinthetik jelen közlemény mellékleteként, Üllő Város Honlapján www.ullo.hu, a Humán Szolgáltató Központ honlapján www.ullohszk.hu, valamint óvodáink és a bölcsődénk faliújságján kifüggesztve.]

Ha a jelentkezők száma meghaladja a felvehető gyermekek számát, az igazgató, és az óvoda fenntartója bizottságot szervez, amely javaslatot tesz a felvételre.

**Abban az esetben, ha a gyermek már a körzethatárok meghatározása előtt kezdte meg óvodai életét, maradhat óvodájában, de a beiratkozás során a szülő kérésére átmehet a körzetes intézményébe.**

**Az óvodai beiratkozáskor szükséges okmányok:**

* a gyermek lakcímkártyáját (**3 hónapnál régebbi (Nkt.49§(3)**, a születési anyakönyvi kivonatát és a TAJ kártyáját,

(*anyakönyvi kivonat bemutatása nem szükséges, ha van a gyermeknek személyi igazolványa)*

* a szülő személyi igazolványát és a lakcímkártyáját,
* a gyermek esetleges betegségeit igazoló dokumentumokat, illetve amennyiben a gyermekre vonatkozóan készült korábban orvosi vagy szakértői vélemény és az rendelkezésre áll, kérjük azokat bemutatni
* Kitöltött jelentkezési lapot

**Kérjük a Kedves Szülőket, hogy *a beíratásra hozzák magukkal* leendő óvodás gyermeküket!**

Az óvodák kötelező eszközjegyzéke nem tartalmazza a pelenkázáshoz szükséges személyi és tárgyi feltételeket (20/ 2012. (VIII. 31.) EMMI rendelet 2. melléklete) **Fentiek miatt kérjük, hogy gyermekeik érdekében az óvodás kor eléréséig szíveskedjenek törekedni a szobatisztaság elérésére. Szükség esetén kérjék az óvodapszichológus, védőnő segítségét.**

**Tájékoztató az életvitelszerű ott lakás, mint a kötelező felvétel feltétele megállapításának jogi eljárásrendjéről.**

Életvitelszerű ott lakásnak minősül, ha a gyermek a kötelező felvételt biztosító óvoda körzetében található ingatlant otthonául használja és az ilyen ingatlan a polgárok személyi adatainak és lakcímének nyilvántartásában **a gyermek lakóhelyeként vagy tartózkodási helyeként az óvodai beiratkozás első határnapját megelőző három hónapnál régebb óta szerepel.** Amennyiben ez nem teljesül vagy ha bármely körülmény alapján arra lehet következtetni, hogy a gyermek a nyilvántartásban szereplő lakóhelyén vagy tartózkodási helyén nem életvitelszerűen lakik, úgy az óvodavezető vagy a fenntartó által szervezett bizottság jogosult felszólítani az óvodába jelentkező gyermek szülőjét, hogy az életvitelszerű körzetben lakás tényét akként igazolja, hogy a felszólítás kézhez vételétől számított 15 napon belül bemutatja a területileg illetékes védőnőtől származó, a védőnői ellátás igénybevételét igazoló nyilatkozatot.

Amennyiben **az óvodavezető, illetve az általa vagy a fenntartó** által szervezett bizottság felszólítása ellenére a szülő a védőnői nyilatkozatot nem mutatja be, úgy az óvodavezető, illetve az általa vagy a fenntartó által szervezett bizottság **jogosult az életvitelszerűen körzetben lakást családlátogatás kezdeményezésével ellenőrizni.** Amennyiben a látogatásra javasolt legalább három időpont közül **a gyermek szülője vagy törvényes képviselője egy alkalommal sem teszi lehetővé a családlátogatást**, úgy vélelmezni kell, hogy a gyermek nem életvitelszerűen lakik a kötelező felvételt biztosító óvoda körzetében, és ennek alapján **az óvodai felvétel megtagadható**.

További információk:

1. **A jogszabály lehetőséget biztosít a 3 éves kortól történő kötelező óvodába járás alóli felmentésre., míg a gyermek betölti a 4. életévét**

Felmentés annak az évnek az augusztus 31. napjáig adható, amelyben a gyermek a **negyedik** életévét betölti, és a gyermek családi körülményei, sajátos helyzete indokolja

 [Nkt.8.§ (2)]

Az a szülő, aki élni szeretne ezzel a lehetőséggel, a beiratkozást megelőző időszakban, jelen esetben **május 25-ig** nyújtsa be erre vonatkozóan a kérelmét a **Járási Hivatalba**

1. Ha az óvodaköteles korú gyermek külföldön teljesíti óvodakötelezettségét/tankötelezettségét, **a** **szülők kötelesek** arról az óvodai beiratkozás idejének utolsó határnapját követő tizenöt napon belül, azaz legkésőbb **2020. május 27-ig írásban bejelenteni az Oktatási Hivatal számára** – a **köznevelési intézmény értesítése mellett**. A bejelentéseket egy elektronikus űrlap kitöltésével, valamint – a nyomtatást követő – postai beküldésével lehet teljesíteni.

A [www.oktatas.hu](http://www.oktatas.hu) oldalon érhető el a bejelentéssel kapcsolatos tájékoztató, amely az általános információk mellett tartalmazza a kérelmek benyújtásával kapcsolatos tudnivalókat: (**Bejelentés az óvodaköteles/tanköteles gyermek, tanuló óvodakötelezettségének/tankötelezettségének külföldön történő teljesítéséről)**

Felmentés a nevelési év folyamán is kérhető, ha a gyermek családi körülményei, képességeinek kibontakoztatása, sajátos helyzete indokolja, illetve a jogszabály lehetővé teszi, hogy a kötelező óvodai nevelésben való részvétel alól felmentett gyermek szülője a nevelési év közben kérheti agyermek óvodai felvételét**.** [Rendelet 20.§ (2b, 2c)]

**Ha a szülő nem települési önkormányzati fenntartású óvodába kívánja beíratni gyermekét**, akkor a kötelező óvodai nevelésben való részvétel alóli felmentési kérelmét az óvoda fenntartójához nyújtja be, továbbá a kérelem másolatát megküldi a gyermek lakóhelye, ennek hiányában tartózkodási helye szerint illetékes hivatalhoz. [Rendelet 20.§ (2a)]

A nem magyar állampolgár kiskorú akkor válik óvodai ellátásra jogosulttá, továbbá akkor tanköteles Magyarországon, ha

* menekült, oltalmazott, menedékes, valamint a menedékjogról szóló 2007. évi LXXX. törvény 25/B. § (1) bekezdés b) pontja alapján befogadott jogállású,
	+ a szabad mozgás és tartózkodás jogával rendelkező személyek beutazásáról és tartózkodásáról szóló törvény szerint a szabad mozgás és tartózkodás jogát Magyarországon gyakorolja,
	+ a harmadik országbeli állampolgárok beutazásáról és tartózkodásáról szóló törvény hatálya alá tartozik és bevándorolt vagy letelepedett jogállású, vagy Magyarország területén való tartózkodásra jogosító engedéllyel rendelkezik.

A feltételek meglétét a gyermek nevelési oktatási intézménybe történő felvételénél igazolni kell. (Nkt. 92. §)

***Tájékoztatjuk a Tisztelt Szülőket,* hogy intézményünk jogosult** az integráltan nevelhető **sajátos nevelési igényű gyermekek** óvodai a neveléséreaz **Alapító okiratban meghatározottak szerint:**

**Csicsergő óvodában:**

* Mozgásszervi, érzékszervi, beszédfogyatékos, enyhe értelmi fogyatékos sajátos nevelési igényű gyermekek ellátása
* megismerő funkciók vagy a viselkedés fejlődésének organikus okokra visszavezethető vagy vissza nem vezethető tartós és súlyos rendellenességével küzdő gyermekek ellátása
* megismerő funkciók vagy a viselkedés fejlődésének tartós és súlyos, vagy súlyos rendellenességével küzdő gyermekek ellátása
* iskola előkészítő csoport működtetése, fejlesztő felkészítő foglalkozások

**Bóbita, Gyöngyvirág, Napraforgó és a Pitypang óvodában**:

* beszédfogyatékos, enyhe értelmi fogyatékos sajátos nevelési igényű gyermekek ellátása

**Értesítés a döntésről:**

A HSZK Igazgatója:

*a)* az óvodai felvételi, átvételi kérelemnek helyt adó döntését írásban,

*b)* a kérelem elutasítására vonatkozó döntését határozati formában közli a szülővel.

*c,* írásbeli döntését a beiratkozás utolsó napjától számított 30napig kell megküldje a szülőknek. Ha a szülő elektronikusban kérte, akkor azt elektronikus formában kell elküldeni számára.

**Az óvodai felvétel tárgyában meghozott döntés közlésének határnapja: 2020.05.31.**

Az óvodai nevelésben való részvételre kötelezett gyermek átvétele esetén az intézmény igazgatója a döntésről értesíti az előző óvoda vezetőjét, a gyermek felvételéről.

Az óvodai felvételi, átvételi kérelem elbírálásáról, a döntést megalapozó indokolással, a fellebbezésre vonatkozó tájékoztatással értesíti a szülőt.

**Az óvodába felvett gyermekek csoportba való beosztásáról a szülők és az óvodapedagógusok véleményének kikérése mellett a tagóvoda vezető dönt. (2003.CXV.28§-ban megfogalmazott feltételekkel összhangban)**

**Jogorvoslati eljárás szabályai:**

A felvételi kérelem elutasítása esetén hozott határozat ellen a közléstől, ennek hiányában a tudomására jutásától számított **tizenöt napon belül** a szülő a hivatalnak címzett, de a HSZK Igazgatójának átadott felülbírálati kérelmet nyújthat be, amelyről a hivatal dönt.

A HSZK Igazgatójának döntése tekintetében a fenntartó jár el és hoz másodfokú döntést. **[Nkt**. 37.§ (1-3); 38.§.]

**Az óvodáztatási kötelezettség elmulasztásának jogkövetkezményei:**

Az a szülő vagy törvényes képviselő, aki a szülői felügyelete vagy gyámsága alatt álló óvodaköteles gyermeket kellő időben az óvodába **nem íratja be, nem kér felmentést, vagy külföldi tartózkodásáról nem nyilatkozik**, **szabálysértést követ el.** **Az Oktatási Hivatal,** mint nyilvántartó állami szerv, értesíti.

A szabálysértésekről, a szabálysértési eljárásról és a szabálysértési nyilvántartási rendszerről szóló 2012. évi II. törvény 247. § alapján, *az a szülő vagy törvényes képviselő:*

*a)* aki a szülői felügyelete vagy gyámsága alatt álló gyermeket kellő időben az óvodába, illetve az iskolába nem íratja be,

*b)* aki nem biztosítja, hogy súlyos és halmozottan fogyatékos gyermeke a fejlődését biztosító nevelésben, nevelés-oktatásban vegyen részt,

*c.)* akinek a szülői felügyelete vagy gyámsága alatt álló gyermeke ugyanabban az óvodai nevelési évben az iskolai életmódra felkészítő foglalkozásokról, illetőleg ugyanabban a tanévben az iskolai kötelező tanórai foglalkozásokról igazolatlanul a jogszabályban meghatározott mértéket vagy annál többet mulaszt, szabálysértést követ el.

(A szabálysértés elkövetője 5.000-től 150.000-Ft-ig terjedő pénzbírsággal sújtható.)

**Az alábbi üllői tagóvodákba várjuk a leendő óvodás gyermekeket**:

**Bóbita Óvoda** Állomás u. 17. (vezető: Dócsné Bodnár Gizella, telefon: 29/320-059)

**Csicsergő Óvoda** Kisfaludy tér 10. (vezető: Odráné Kalina Krisztina, telefon: 29/600-105)

**Gyöngyvirág Óvoda** Gyöngyvirág tér 1/A. (vezető: Micsinai Istvánné, telefon: 29/ 320-022)

**Pitypang Óvoda** Faiskola u. 17. (vezető: Monostori Edina, telefon: 29/320-024)

**Napraforgó Óvoda** Pesti út 98/2 (vezető: Akai Gabriella, telefon: 29/ 320-966)

**A járványügyi helyzetre való tekintettel a beiratkozás módja változhat, kérjük, kísérjék figyelemmel a város honlapját** [**www.ullo.hu**](http://www.ullo.hu) **és a közösségi oldalát (Üllő Város Önkormányzata)**

**Ezen kívül, telefonon is érdeklődhetnek a Humán Szolgáltató Központ telefonszámán: 06/29 320 023**

